Радио София (регионално радио)

Радио София е регионална радиостанция в България, програма с обществен характер на Българското национално радио. Седалището му е разположено в град София, на адрес: бул. „Драган Цанков“ № 4. Стартира през 2007 г. Негов директор от 1 юли 2020 г. е Ива Дойчинова.
Радио София е информационно-музикално радио, насочено изцяло към ежедневието на столицата. Програмата на Радио София е разнообразна, изпълнена с информационни, дискусионни, развлекателни, образователни, музикални и документални предавания, които отговарят на многобройните потребности на съвременния столичен слушател. Програмната схема на Радио София включва сутрешен блок „София днес“ – със задължителната за старта на деня богата сервизна и трафик информация, анонс за предстоящи събития от всички сфери на живота в града; предаване за съвременните тенденции в градската среда – „Чуй София!“, дискусионно предаване „Форум“ с теми от политическия и социалния живот на столицата, радиошоу за споделяне на информация, наречено „Часът на инфохолиците“, предаване за клубна музика „До границите на виреене“ с Ясен Петров, обзор на софийските новини, кратка емисия на английски език за гостите на София. Освен информация, която е полезна и улеснява ежедневието на столичани, Радио София запазва място и за „златните моменти“ от историята – предаването „Говори София!“ представя най-доброто от Златния фонд на БНР.
Амбицията на Радио София е обхват на цялата софийска актуалност, включително и тази в целия регион, привличайки по-младата аудитория на БНР.
Радиото е наследник на регионалната програма „Предаване за столицата“ / „Ефир София“ на Българското радио, излъчвана от 1962 до 1998 г. Радио София излъчва пробно от 00:00 часа на 7 юли 2007 г. и е официално открито в деня на София – 17 септември 2007 г.
От 2005 г. на 94.5 MHz в София се излъчват заседания на Народното събрание (в дните сряда, четвъртък и петък), а през останалото време – от 9:00 до 14:00 часа програма музика. След старта на Радио София, парламентарния канал продължава излъчване на същата честота до края на 2013 г.
Програмата на радиото предлага множественост на гледните точки, всестранност на информацията и други разнообразни позиции от социален, политически, културен, етнически и религиозен характер. В информационната политика на има приоритетно присъствие на политическа, икономическа, социална, образователна и друга информация с регионално значение. Програмата представя документалното начало и аналитичен поглед към обществено-политическия живот, икономиката, културата, образованието. С оглед програмното осигуряване на тези намерения е предвидено активното използване на възможностите на Златния фонд на БНР. В програмата намират място актуални предавания за политически събития в столицата, в контекста на работата на официалните институции, на публицистични предавания в областта на обществено-политическия живот, икономиката, гражданското общество и културните традииции на столицата, програмна линия за граждански контрол върху дейността на институциите и за евроинтеграционните процеси в България, предавания за стила, възгледите и проблемите на новото поколение.
През декември 2010 г. е включен предавател на Радио София за Ихтиман, на честота 104,6 MHz. През април 2011 г. са открити честоти за Самоков (100,0 MHz) и Своге (90,4 MHz), като софийския предавател е качен на КРТЦ Витоша на телевизионна кула „Копитото“. Излъчва се свободно и от спътник „AzerSpace 2 / Intelsat 38“, 45.1° изток.